Isil, al Pallars Sobirà, ha acollit la primera reunió informativa sobre l'estat del projecte miner al port de Salau per extreure wolframi i or. Amb aquestes trobades es vol que els veïns coneguin de primera mà el projecte i que tècnics els expliquin que suposarà pel territori una iniciativa d'aquestes característiques. El port de Salau es troba dins del Parc Natural de l'Alt Pirineu i té altres figures de protecció com la Xarxa Natura 2.000. La presidenta de l'Entitat Municipal Descentralitzada d'Isil i Alós, Sofia Isús, ha dit que aquestes figures de protecció són contradictòries amb una explotació minera i per aquest motiu demana un posicionament clar del Govern respecte a la seva voluntat pel que fa a la zona de Bonabé. Isús ha afegit que l'accés al port de Salau és a través d'una pista de propietat comunal de l'EMD i es pregunta sí els 103 veïns d'Isil i Alós amb vot poden decidir autoritzar o no el pas en cas d'autoritzar els permisos per fer els primers sondejos. Reunions com aquestes se seguiran fent a altres poblacions del Pallars Sobirà donat que és una qüestió com aquesta afecta a tota la comarca, han dit membres de la Plataforma Salvem Salau. Jaume Comas, de Salvem Salau, ha explicat que les prospeccions mineres causarien gran impacte al medi natural i els preocupa la contaminació de les aigües cristal·lines del Noguera Pallaresa. Pel que fa a la situació actual, l'empresa NeoMetal Spania SL ha redactat l'estudi d'impacte ambiental i el Departament de Territori ha de dir si és favorable o no. Territori decidirà si autoritza els sondatges previstos en una zona ambientalment molt sensible per ser Parc Natural de l'Alt Pirineu i hàbitat d'espècies en perill d'extinció o no. L'EMD d'Isil i Alós es pregunta si en cas de ser favorable l'estudi d'impacte ambiental podria desautoritzar el pas dels vehicles en tractar-se d'una pista comunal dels veïns. Isús ha deixat clar que aquesta decisió quedaria en mans dels 103 veïns amb dret a vot.

Summary: Comencen les reunions informatives sobre el projecte de prospeccions mineres al port de Salau


L'alcaldessa d'Aitona, Rosa Pujol, defensa que els pagesos que viuen a la localitat tinguin prioritat en l'ús dels espais d'aïllament previstos al poble per a persones amb símptomes o que tinguin la covid-19. Tot i no rebutjar totalment la petició de Salut, que demana poder fer-los servir per casos provinents d'altres llocs, considera que primer s'ha de donar resposta a la problemàtica que sorgeixi al municipi, tenint en compte, segons ha remarcat, que les set poblacions que conformen el Baix Segrià "han fet els deures". En aquest sentit, una de les seves demandes passa per la posada en marxa d'un pla de recuperació econòmica i social a la zona similar al de la conca d'Òdena, a més de més informació i una patrulla de mossos a cada terme.

Summary: Aitona defensa que els treballadors del municipi tinguin prioritat en l'ús dels espais d'aïllament per casos de covid-19


La Plataforma per la Llengua ha presentat aquest dijous la campanya 'Fes un gol pel valencià' per a reclamar més presència del valencià en l’àmbit futbolístic. Segons que ha informat l’entitat a través d'una nota de premsa, la iniciativa demana més implicació als principals clubs de futbol del País Valencià per a normalitzar la llengua en les comunicacions del club i en la relació amb l’afició. A través del web www.ungolpelvalencia.org l’organització recull adhesions per a reclamar una millora de la situació del valencià en el món de l’esport, especialment en el del futbol, i exigir un tracte en la llengua pròpia en les mateixes condicions que en la resta de llengües. Durant la presentació, el delegat de la Plataforma per la Llengua al País Valencià, Manuel Carceller, i la directora de l’entitat, Neus Mestres, han cridat a participar en la campanya i han encoratjat la ciutadania a mobilitzar-se pels seus drets lingüístics. A més, l’acte ha comptat amb la participació de Miquel Àngel Picornell, periodista esportiu de Ràdio Televisió Valenciana, i regidor a l’Ajuntament de Gandia, qui ha recordat la importància del valencià en l’àmbit televisiu, "un sector indispensable per a la normalització de la llengua". "La presència del valencià en el món del futbol és molt escassa. Els principals clubs de futbol valencians menystenen la llengua i fan les comunicacions en altres idiomes sense tenir en compte el valencià", destaca el manifest. En aquest sentit, l’ONG del català ha presentat un gràfic que analitza els usos lingüístics dels principals clubs de futbol valencians de primera, de segona B i de tercera divisió, que són el València, el Villarreal, el Llevant, l’Elx, l’Hèrcules i el Castelló. El valencià només apareix als webs dels equips de Primera Divisió  Durant els darrers mesos, la Plataforma per la Llengua ha analitzat les diferents eines de comunicació i difusió dels clubs i n’ha extret una sèrie de conclusions, entre les quals destaca que  només els clubs de primera divisió tenen el web en valencià. El València CF és l’únic dels clubs que diposa d’un compte de Twitter en valencià, així com la seva ràdio oficial.El valencià no està gens present en les comunicacions dels clubs de segona divisió B i de tercera. "L’absència del valencià en la comunicació virtual dels clubs suposa un greuge important per als seus socis i per a tots els seguidors valencianoparlants, ja que actualment la xarxa s’ha convertit en la principal via de comunicació entre equip i aficionats", remarca la Plataforma. Al respecte, l'entitat demana un tracte en valencià en les mateixes condicions en què es dona en idiomes com el castellà o l'anglès. Per a fer-ho possible, l’entitat ha contactat amb grups d’aficionats dels respectius equips que difondran la campanya a cada municipi i als estadis de futbol.   La Plataforma per la Llengua ha anunciat reunirà amb les directives dels clubs per a explicar-los la campanya, reclamar-los una major implicació en l’ús normal del valencià i oferir-los assessorament lingüístic. “Necessitem moltes signatures per fer pressió i aconseguir canvis significatius”, ha defensat l’entitat, que anima a signar al web www.ungolpelvalencia.org. L’entitat considera que els clubs s’han de comprometre a treballar per a garantir els drets dels aficionats. En concret, demana complir tres mesures bàsiques, que passen per aplicar l’ús del valencià en la senyalització dels estadis de futbol com a signe d’identitat i vincle entre afició i equip; oferir les comunicacions del club en les mateixes condicions que la resta de llengües a través dels canals habituals (pàgina web, xarxes socials, ràdio i televisions pròpies del club) i treballar per la millora de l’atenció en valencià als aficionats. Durant la presentació, Neus Mestres s’ha preguntat que "com pot la direcció d'un club donar l'esquena a la llengua que parlen bona part de la seua comunitat?", atès que "els equips de futbol formen part de la identitat i també de la projecció exterior del poble valencià", de manera que els converteix en "un exemple, també lingüísticament responsables". Així mateix, la presidenta de l’entitat ha destacat que es presentarà la iniciativa a À Punt, la nova televisió valenciana, en els pròxims dies.

Summary: Plataforma per la Llengua impulsa una campanya per normalitzar l'ús del valencià als clubs de futbol


L'escriptor i periodista Francesc Puigpelat (Balaguer, 1959) ha guanyat el XXVII Premi Gran Angular de literatura juvenil per la novel·la 'La ciutat secreta del Toubkal'. L'obra se situa l'any 1941, quan una arqueòloga francesa, Julie Bonnet, arriba a Aroumd, una vila marroquina al peu del Toubkal. Allà coneix la Fàtima, una jove de setze anys, òrfena, que serà la protagonista de la història. Juntes hauran de lluitar per evitar que es facin amb les pintures rupestres de la serralada del Toubkal i  saquegin l'Atlàntida, un poblet secret de només un enigmàtic habitant. El guardó El Vaixell de Vapor 2017 de literatura infantil ha quedat desert perquè cap de les obres tenia el nivell requerit per guanyar un premi literari. Els guardons tenen una dotació d'11.000 euros cadascun. 'La ciutat secreta del Toubkal' narra la història de l'arqueòloga francesa Julie Bonnet i la jove Fàtima, que lluitaran contra una expedició alemanya comandada per un coronel de les SS, el Franz Wellens, i per un arqueòleg francès, el Thierry Lamarque, que busquen les pintures rupestres a la serralada del Toubkal.  Julie i Thierry s'havien conegut anys enrere, en una expedició durant la qual havia mort el Paul Bonnet, el germà de la Julie. Ella sempre ha sospitat que va ser el Thierry Lamarque qui va assassinar el seu germà per enveja, ja que Paul havia descobert la mítica ciutat de l'Atlàntida. La Fàtima es converteix en la guia de la Julie i juntes troben l'Atlàntida, on només hi ha un habitant: l'Egbon Djinn, una mena d'esperit que apareix als cims de la serralada quan cauen les primeres nevades. Però els nazis, que les han seguit, també arriben a l'Atlàntida i es preparen per saquejar-la. La Julie i la Fàtima intenten impedir-ho, però els alemanys les capturen i amenacen d'assassinar-les.

Summary: Francesc Puigpelat guanya el Premi Gran Angular per la novel·la 'La ciutat secreta del Toubkal'


Un gos ha atacat un nen de 3 anys al jardí de la casa d'un veí a l'Escala (Alt Empordà) i l'ha mossegat al cap i a la cara. Els fets van passar aquest dilluns cap a tres quarts de sis de la tarda quan l’infant i el seu pare van anar a visitar un amic en un habitatge situat al carrer del Puig. Va ser aleshores quan el gos, de la raça pastor alemany, es va abraonar sobre el nen, que va haver de ser traslladat a l'hospital Trueta de Girona en ambulància. Segons fonts policials, l'animal tenia tota la documentació en regla i no estava considerat de raça potencialment perillosa. Arran dels fets, però, la Policia Municipal ha aixecat acta on concreta que considera aquest animal "perillós".  Els Mossos també han enviat diligències informatives al jutjat però, de moment, no consta cap denúncia pels fets. En el moment de l'incident, a la finca hi havia cinc gossos més. (En aquesta actualització s'hi ha afegit la situació del menor, que continua ingressat en estat greu i pronòstic reservat)  La policia va rebre l'avís cap a tres quarts de sis de la tarda d'aquest dilluns. Un gos, de la raça pastor alemany, va atacar un nen de 3 anys al jardí de la casa d'un amic a l'Escala.  Segons fonts policials, el pare i la criatura van anar a visitar el veí i quan estaven al jardí, l'animal es va abraonar sobre l'infant i el va mossegar al cap i a la cara. El pare i el veí van aconseguir separar l'animal del nen, que va haver de ser traslladat al Trueta per les ferides que presentava. El menor continua ingressat a l'hospital en estat greu i amb pronòstic reservat. En el moment dels fets, a la finca situada al carrer del Puig hi havia cinc gossos més però cap d'ells està considerat de raça perillosa. A més, segons fonts policials, el pastor alemany tenia tota la documentació en regla.  Arran dels fets, però, la Policia Municipal ha aixecat acta on concreta que considera aquest animal "perillós". Els Mossos d'Esquadra, per la seva banda, han enviat les diligències informatives al jutjat. De moment, no consta cap denúncia pels fets.

Summary: ACTUALIZACIÓ:Un gos ataca un nen de 3 anys a l’Escala i el mossega al cap i a la cara


Des de la irrupció del cranc blau a les Terres de l'Ebre el 2016 i fins a final de gener, a Catalunya s'han capturat 2,2 milions d'exemplars d'aquesta espècie invasora. Segons informa el Departament d'Agricultura, Ramaderia, Pesca i Alimentació (DARP), a través de les llotges pesqueres catalanes s'han comercialitzat uns 580.000 quilos de cranc blau, els quals han reportat al sector pesquer uns beneficis d'1,56 MEUR. La pesca d'aquest crustaci per part dels pescadors professionals catalans es confirma com la manera més efectiva de control de les poblacions d'aquesta espècie al·lòctona, d'origen americà. El cranc blau ocasiona quantiosos danys sobre les espècies locals i els cultius marins de musclos i ostres, entre d'altres.  Pel que fa al preu de primera venda del cranc blau, tot i haver assolit inicialment valors de fins a 12 euros el quilo per la seva escassetat, l'any 2019 s’ha mantingut en un preu mitjà de 2,6 euros el quilo. A l'espera dels resultats del seguiment científic que han d'anar aportant informació sobre l'evolució de la densitat de la població de cranc blau, d'aquestes dades es dedueix que les captures continuen incrementant-se, ja que han passat de 79.476 quilos el 2018 a 437.693 quilos l'any 2019, la qual cosa representa un 550% en l'increment de les descàrregues. Aquest fet, amb tota probabilitat, està més vinculat al gran increment de l'esforç pesquer professional dirigit al cranc blau que no pas a un augment real de les seves poblacions, segons el DARP.  A diferència d'altres espècies foranes com el musclo zebrat o el cargol poma, el cranc blau (Callinectes sapidus), procedent de la costa est americana, té un alt valor comercial en els seus països d’origen i s'està assentant com un valuós producte gastronòmic de la cuina del delta de l'Ebre. Comercialitzat principalment a través de les llotges pesqueres de Sant Carles de la Ràpita, Deltebre i l'Ampolla, i també de Palamós, el seu consum s'està estenent al llarg del territori Per lluitar contra l'expansió del cranc blau, la Direcció General de Pesca i Afers Marítims (DGPAM) del Departament d'Agricultura va crear el Comitè de Cogestió del Cranc Blau de les Terres de l'Ebre. Constituït el 13 de novembre de 2018, està format per pescadors i mariscadors de cranc blau, la Federació Territorial de Confraries de Pescadors de Tarragona i la Federació Nacional Catalana de Confraries de Pescadors, l'Institut de Ciències del Mar de Barcelona (ICM-CSIC), la consultora mediambiental Monverte, les ONG Ecologistes en Acció - Tarragona i SEO BIRDLIFE, la Federació de Productors de Mol·luscs del Delta (FEPROMODEL) i la DGPAM mateixa. A més, compta com a observadors amb representants del Parc Natural del Delta de l'Ebre i de l'Institut de Recerca i Tecnologia Agroalimentàries (IRTA). L'activitat del Comitè de cogestió s'ha fet notar principalment en l'autorització d’un gran ventall de llicències de pesca professional que abasten des de la pesca a mar obert en embarcació i a peu, la pesca a l'interior de les badies dels alfacs i el fangar, al curs del riu Ebre i a la gola de migjorn també amb embarcació i a peu, a les llacunes deltaiques i a les seves pantenes i també a les desembocadures dels rius Ter, Fluvià i Muga.

Summary: Capturats més de dos milions d'exemplars de cranc blau en quatre anys a Catalunya


La CUP de Tarragona no tanca la porta entrar en un govern municipal encapçalat per Pau Ricomà (ERC) després de la investidura. Així ho ha afirmat aquest dimecres la cap de llista dels cupaires, Laia Estrada, després del darrer plenari de la legislatura. Per la CUP el principal és “desenvolupar aquell paper que sigui de més utilitat perquè a Tarragona hi hagi un canvi en profunditat”. La formació valorarà, a partir de negociacions amb els partits i amb assemblees amb la militància, si ho poden impulsar amb més força des de l’executiu o des de l’oposició. De fet, aquest dimecres es reuniran amb els republicans per rebre una confirmació que ERC accepta els cinc punts que els cupaires van posar per facilitar la investidura. Un fet que, per Estrada, no ha de ser cap problema.

Summary: La CUP no descarta entrar al govern de l’Ajuntament de Tarragona després de la investidura de Ricomà (ERC)


El portaveu del govern espanyol, Íñigo Méndez de Vigo, ha culpat el secretari general del PSOE, Pedro Sánchez, de "trair" el govern espanyol amb la moció de censura contra Rajoy. "Una persona que ha recolzat les mesures per evitar les il·legalitats a Catalunya de la nit al dia presenta una moció de censura, és una persona que un dia està en una cosa i un altre dia en una altra", ha manifestat a una entrevista a 'La Cope'. Segons Méndez de Vigo, la sentència de la Gürtel ha estat "una excusa" per al PSOE perquè, segons el ministre portaveu, la moció de censura és fruit "de l'ambició personal" de Sánchez per ser president. "La sentència és una excusa per ser president perquè les enquestes li van malament, no té espai polític i s'han aprovat els PGE", ha valorat, afegint que Sánchez pateix "ansietat". També ha retret al líder del PSOE d'haver fet el pas sense saber amb quins suports comptava. "Això no genera més estabilitat, es pot governar amb 84 diputats?", s'ha preguntat. I també ha advertit que podria prosperar amb els vots dels "amics del Le Pen espanyol".   El portaveu del govern espanyol ha estat molt dur amb la moció de censura impulsada per Pedro Sánchez, que avui passa el primer tràmit a la Mesa del Congrés. Segons Méndez de Vigo, Sánchez ha "traït" el govern espanyol després d'haver-li donat la mà per aplicar el 155 a Catalunya i evitar que "fugits i presos siguin consellers".  "És una frivolitat presentar ara una moció que no tenien preparada, amb el 155 en vigor", ha declarat. "I ara comptarà amb els vots dels amics del Le Pen espanyol, això no té sentit", ha valorat Méndez de Vigo, que s'ha mostrat "sorprès" que el partit doni suport a la proposta de Sánchez.  "Una moció és una qüestió molt seriosa i cal buscar suports abans de presentar-la", ha dit Méndez de Vigo, que apunta que aquestes van ser paraules del número 2 del PSOE, José Luís Ábalos, quan Podem va presentar moció de censura el juny de 2017.  Segons Méndez de Vigo, tot plegat és resultat de "l'ambició personal i l'ansietat de Sánchez" i creu que la sentència de la Gürtel és una "excusa" ja que, segons apunta, no hi ha secret de sumari i els fets i els implicats "ja fa anys que es coneixien".

Summary: Méndez de Vigo culpa Sánchez de "trair el govern espanyol" amb la moció de censura


La vicepresidenta del Govern, Neus Munté, ha reivindicat aquest la figura de l'expresident Lluís Companys en el 75è aniversari del seu assassinat. "Cal destacar la singularitat d'una persona que va morir pels seus ideals i pel seu país", ha recordat Munté en l'acte d'homenatge a Companys de l'Associació pro-memòria als immolats per la llibertat de Catalunya celebrat al Fossar de la Pedrera de Montjuïc. La vicepresidenta s'ha mostrat convençuda que l'expresident afusellat se sentiria avui orgullós del seu poble "en veure'l de nou compromès amb el seu horitzó nacional". "I també amb unes ànsies irrefrenables de llibertat, sempre des de l'ordre, el civisme, la pau i la serenitat", ha reblat Munté. La vicepresidenta del Govern també ha destacat el paper cabdal d'associacions com la pro-memòria als immolats per la llibertat de Catalunya per "mantenir viva la nostra memòria i deixar palès la barbàrie de la dictadura franquista". "Companys ha estat l'únic president al món -escollit democràticament- que ha mort executat, i la seva mort ens recorda la feblesa de les institucions i de la democràcia quan la barbàrie i la força de les armes s'imposa contra els poders legalment establerts", ha reflexionat en veu alta Munté, que ha estat acompanyada del director del Memorial Democràtic, Jordi Palou-Loverdos, i el president de l'associació pro-memòria als immolats, Pere  Fortuny."Aquesta lliçó ens fa més forts en la justa reivindicació i en l'anhel d'un futur millor per al nostre país", ha afegit la vicepresidenta, que considera que en aquest 75è aniversari de l'afusellament del president Companys "ens trobem en un encreuament de camins". "Tenim la responsabilitat de ser dignes hereus del testimoni del president i preservar l'esperança malgrat els impediments i els pals a les rodes que l'estat espanyol ens fa arribar per terra, mar i aire", ha criticat Munté. "Però ens cal seguir endavant i no admetre cap pas enrere, perquè la força de la nostra gent és imparable i estem en condicions de mantenir la unitat de tots els catalans", ha conclòs la vicepresidenta.L'acte, que ha comptat amb la participació d'unes 200 persones, ha finalitzat amb una ofrena floral al monòlit dedicat als immolats per la llibertat a Catalunya i una altra ofrena a la tomba de l'expresident Companys, situada uns centenars de metres més enllà. El cor del Centre Moral i Cultural del Poblenou ha estat l'encarregat de posar la música amb la interpretació d'El Cant de la Senyera, El cavaller enamorat, L'emigrant i Els Segadors.

Summary: Munté reivindica la figura de Companys: "Va ser una persona que va morir pels seus ideals i pel seu país"


El Passeig Pere III de Manresa rep aquest dijous un degoteig constant de visitants amb motiu de la celebració del Sant Jordi d'estiu. En un espai acotat del passeig s'hi ha muntat una fira amb 8 parades -4 llibreters, 1 florista, 2 editorials i 1 revista- i diverses mesures de seguretat per la covid-19. Un dels llibreters, Antoni Daura, ha explicat a l'ACN que han quedat sorpresos amb la resposta del públic i ha apuntat que "ho estem vivint amb normalitat dins de l'anormalitat". Des de la llibreria Papasseit, Anna Roca ha celebrat la bona resposta i ha agraït "l'esforç de la gent". De la seva banda, una veïna de Manresa, Andrea Arnau, creu que "no es respira el mateix ambient" que un Sant Jordi normal, però diu que és important ser-hi.  Manresa celebra aquest dijous el Sant Jordi d'estiu amb un degoteig constant de visitants. Fins a les deu del vespre, un tram del passeig Pere III acull una fira amb un total de vuit parades, entre llibreters i floristes. A més, s'han posat diverses mesures de seguretat per la covid-19 com ara un control d'accés a l'entrada i la sortida, gel hidroalcohòlic i límit d'aforament a 120 persones.  Malgrat les circumstàncies excepcionals que viu el país per la pandèmia del coronavirus, el públic de la capital del Bages ha volgut sortir al carrer per celebrar la diada. Un dels llibreters de la llibreria Parcir, Antoni Daura, ha expressat que estan vivint el Sant Jordi d'estiu "amb normalitat dins de l'anormalitat" i ha celebrat que "malgrat no és la data ideal, com a mínim, ens permet tornar a sortir al carrer i promocionar el llibre, la lectura i la cultura en general".  Daura, que també havia estat president del Gremi de Llibreters, ha apuntat que es tracta d'una "experiència nova i inèdita" i ha quedat sorprès per la bona rebuda del públic. Sobre les vendes, aquest llibreter ha dit que "el balanç econòmic quedarà molt lluny del d'una jornada normal, però és important ser-hi". De fet, Daura ha dit que el 23 d'abril la caiguda de vendes "va ser de més d'un 90% respecte una diada convencional", però ha apuntat que "els mesos de maig, juny i juliol s'estan reactivant les vendes i estem assolint xifres més altes que l'any passat".  De la seva banda, Anna Roca, de la llibreria Papasseit, ha dit que és un dia "molt estrany", ja que per Sant Jordi normalment els llibreters aprofiten per parlar amb els clients i "és molt estrany fer aquesta interacció amb la mascareta". Tot i això, Roca ha celebrat la "bona resposta" que està tenint la celebració i ha agraït "l'esforç de la gent per fer-se seu el dia". Aquesta llibretera creu que és important "sortir al carrer i ocupar l'espai després de tants mesos tancats". A banda de la fira al Passeig Pere III, Manresa ha organitzat altres actes per celebrar el Sant Jordi d'estiu com ara la signatura i presentacions de llibres per part d'autors locals, un concert de sardanes, i una lectura de poemes acompanyada de música.

Summary: El públic de Manresa respon a la crida del Sant Jordi d'estiu i surt al carrer per comprar llibres i roses


Un accident entre dues motos a la C-25 al seu pas per Santa Coloma de Farners ha deixat dos persones ferides, una d'elles en estat greu. Per causes que s'investiguen, els dos motoristes han topat i han caigut a la calçada de l'Eix Transversal, en el punt quilomètric 220 en sentit Girona. Fins als llocs dels fets s'hi han desplaçat diverses ambulàncies i l'helicòpter del SEM, a més dels Mossos d'Esquadra. Finalment, el Sistema d'Emergències Mèdiques han decidit traslladar per terra els dos accidentats que han ingressat a l'hospital Josep Trueta de Girona, un d'ells en estat greu.

Summary: Un accident a la C-25 a Santa Coloma de Farners deixa dos motoristes ferits, un d'ells en estat greu


Un operatiu conjunt entre els Mossos d'Esquadra i la Guàrdia Urbana de Barcelona ha culminat amb la detenció de dues persones per venda de drogues aquest dimarts a la tarda, segons han informat els cossos policials. En el marc del dispositiu, que s'engloba en les actuacions de la policia contra els narcopisos del Raval, s'han escorcollat dos pisos en aquest indret de la capital catalana. L'escorcoll ha començat a les cinc de la tarda quan ambdues forces policials s'han dirigit cap al barri del Raval. Un cop han començat la inspecció dels pisos s'han requisat diverses dosis de l'estupefaent anomenat crack, uns 800 euros en efectiu, balances de precisió i eines per tallar la droga. Un cop acabat l'operatiu, la policia ha retornat els pisos ocupats als seus propietaris i ha acabat escorcollant tres locals de la zona.

Summary: Dos detinguts per venda de drogues en un operatiu policial a dos pisos del Raval


Pablo Iglesias ha lamentat a través de Twitter que "l'arrogància" de Pedro Sánchez i el "menyspreu a les normes bàsiques" d'una democràcia parlamentària "s'han imposat sobre la sensatesa", i ha culpat el líder del PSOE de la més que probable nova convocatòria electoral, un cop el rei Felip VI ha constatat que cap candidat té prou suport per formar govern. "Pedro Sánchez tenia el mandat de formar govern. No ha volgut", ha escrit el líder d'Unides Podem. "Seguirem treballant perquè la política serveixi per defensar els drets de la gent", ha afegit. En una segona piulada, Iglesias ha titllat "d'error històric d'enormes dimensions" el fet que Sánchez, al seu parer, forci noves eleccions. Ho fa, diu, "per una obsessió amb acaparar un poder absolut que els espanyols no li han donat". Per això ha considerat que "fa falta un president que entengui el multipartidisme". I ha advertit: "Espanya ha canviat i no retrocedirà".

Summary: Iglesias lamenta que "l'arrogància" de Sánchez s'ha "imposat sobre la sensatesa"


El 19% de les empreses de l'Àrea Metropolitana de Barcelona (AMB) tenen "problemes per créixer" per falta de mà d'obra qualificada. Aquesta és la principal conclusió dels informes 'FLAIX metropolità 2019' i 'Evolució socioeconòmica de l'Àrea Metropolitana de Barcelona 2015-2019', presentats aquest dimarts pel president de la Cambra de Barcelona, Joan Canadell, i la vicepresidenta de Desenvolupament Social i Econòmic de l'AMB, Montserrat Ballarín. En qualsevol cas, el PIB per càpita d'aquesta regió va créixer un 2,7% el 2018, els salaris van pujar un 2% fins a 29.039 euros i les exportacions van batre un "rècord històric" de 57.163 milions d'euros el 2019. "Ens ha de preocupar que, amb un 11% d'atur, hi hagi empreses que es queixin que no poden créixer perquè no troben mà d'obra qualificada", ha manifestat el president de l'ens cameral. El 2015, el 13% de les empreses estaven afectades per la manca de mà d'obra qualificada, una xifra que ha augmentat sis punts percentuals en els últims quatre anys.  La falta de personal ha influït també al comportament de l'atur. "La reducció de la taxa d'atur s'ha alentit el 2019, segurament pel desajust entre l'oferta i la demanda", ha explicat la vicepresidenta de Desenvolupament Social i Econòmic de l'AMB.  Aquesta taxa ha augmentat unes dècimes a la regió metropolitana, fins a arribar al 10% en el quart trimestre de l'any passat. La dada està per sota de la mitjana a Catalunya, de l'11%, però per sobre del valor de Barcelona, del 9%. El 63% dels aturats "només" té estudis secundaris, mentre que els aturats amb estudis d'FP o universitaris representen el 29%. Per territoris, la majoria dels municipis de la regió metropolitana registren una taxa d'atur per sota del 10%. Tretze municipis mantenen aquesta dada entre el 10% i el 15%, mentre que Sant Adrià del Besòs i Badia del Vallès són els únics amb una taxa registral per sobre del 15%.  "Aquesta distribució de l'atur és indicativa de la necessitat de fomentar una economia productiva, generadora d'ocupació i que pugui redistribuir-se al màxim per l'àrea metropolitana, donant suport als municipis que tenen taxes superiors", ha manifestat Ballarín. Per pal·liar la falta de mà d'obra qualificada, la Cambra de Comerç i l'AMB han defensat la formació professional com un element "clau i estratègic".   Per la seva banda, els salaris nominals van pujar un 2% el 2018, fins a situar-se en 29.039 euros. Aquesta xifra se suma a l'augment del 4,3% registrat el 2017, després de dos anys d'increments "modestos", per sota de l'1%. Tot i això, aquesta xifra se situa un 2,8% per sota dels nivells de 2010.   El nombre de persones afiliades als municipis de l'AMB ha estat d'1,7 milions de persones en el quart trimestre de 2019. En termes interanuals, aquest llindar suposa un alentiment de la creació d'ocupació, que ha passat de créixer un 3,5% en mitjana anual composta del 2014 al 2018, a un 1,9% el darrer any.   Amb tot, el PIB per càpita de l'àrea metropolitana ha crescut un 2,7% el 2018, fins a 38.244 euros. A cavall entre les xifres de Catalunya i Barcelona, aquest indicador al territori metropolità és un 23% superior a la mitjana del llindar de la UE-28. Aquesta dada ha augmentat significativament des de 2015, quan se situava un 19% per sobre.  El context econòmic favorable ha permès a les empreses guanyar dimensió i augmentar el volum d'exportacions fins a un "màxim històric" de 57.163 milions d'euros el 2019, un 3% més que el 2018. El nombre d'empreses exportadores regulars han crescut un 4% des de 2015, fins a 14.749 companyies.

Summary: El 19% de les empreses de l'àrea metropolitana tenen "problemes per créixer" per falta de mà d'obra qualificada


L'Audiència de Lleida ha confirmat la presó provisional per l'home de 42 anys, nacionalitat espanyola i veí de Lleida, detingut pel crim del carrer Acadèmia. Segons la interlocutòria del jutjat del 9 de juny del 2017, el magistrat ordenava presó perquè considerava que existia risc de fuga tenint en compte la gravetat dels fets i també per evitar l'ocultació o destrucció de proves ja que encara no s'havia trobat ni l'arma del crim ni l'ordinador portàtil de la víctima. El seu advocat va recórrer aquesta decisió, però l'Audiència ha rebutjat aquest recurs en coincidir amb el jutjat d'instrucció 4 de Lleida i considerar que segueix existint risc de fuga per la gravetat dels fets. El detingut es va acollir en el seu moment al seu dret de no declarar i l'únic que va dir, segons el seu advocat, Roberto Salom, era que era innocent i que no tenia cap relació amb els fets. Tant la fiscalia com l'acusació particular, representada per Marta Duró, demanen que se l'acusi d'un delicte d'assassinat ja que consideren que hi ha indicis de criminalitat raonables per considerar-lo l'autor del crim.  L'home de 42 anys i nacionalitat espanyola detingut pel crim del carrer Acadèmia és veí de Lleida i té antecedents per maltractament en l'àmbit de la llar. Els Mossos d'Esquadra van detenir J. L. R. el 7 de juny de 2017 al seu domicili, al carrer Juli Cèsar de la capital del Segrià, situat a només 500 metres del pis de la víctima. La dona, una funcionària d'Ensenyament, de 61 anys, va ser trobada sense vida i amb diverses ferides d'arma blanca, al seu pis de Lleida, el 17 de febrer de 2017. El detingut treballava com a instal·lador de fibra òptica. Això explicaria perquè els Mossos no van trobar la porta de la víctima forçada.  Segons les actuacions, els forenses calculen que l'hora de la mort va ser entre les 14h i les 18h i que entre les 14h i les 19h l'investigat és l'únic sospitós que accedeix a l'edifici. Segons les càmeres de seguretat de la zona, hi va entrar a les 14:30h i en va sortir a les 15:04h. A més, un veí va declarar que cap a les 15h va sentir un cop sec i un gemec provinent del pis de la víctima i els Mossos d'Esquadra van trobat restes que podrien ser de sang a la jaqueta que l'investigat duia el dia dels fets, així com a l'interior de la porta i al seient del conductor de la furgoneta de l'empresa que acostumava a conduir. La dona vivia sola al tercer pis del número 12 del carrer Acadèmia de la capital del Segrià i tenia la seva mare, malalta d'Alzheimer, ingressada en una residència. Precisament, va ser el personal de la residència qui aquell divendres va trucar als Mossos perquè la víctima no havia anat a buscar la seva mare, com acostumava a fer, per anar a passar el cap de setmana amb ella. La mare era la seva única família pròxima ja que el seu pare va morir fa uns anys, mai es va casar i no tenia fills ni germans. Tenia una cosina que és a qui representa l'acusació particular. La víctima treballava des de l'any 1977 als serveis territorials d'Ensenyament a Lleida, tot i que era originària de la localitat de Vallobar, a Osca, i era la responsable de l'arxiu definitiu del departament.

Summary: L'Audiència confirma la presó provisional pel detingut pel crim del carrer Acadèmia de Lleida per la gravetat dels fets


L'alcalde de Manlleu, Àlex Garrido, ha avançat aquest dijous en un contacte amb la premsa que el consistori preveu ubicar l'Escola de Música Municipal a l'edifici històric de Can Puget, molt a prop del lloc on és ara.  El batlle ha explicat que les obres començaran el 2018 per fases: primer es remodelarà la primera planta i després la segona, i el trasllat també es farà a mesura que els espais es vagin condicionant d'acord a les necessitats de l'escola. Garrido no preveu que el canvi es pugui enllestir durant aquesta legislatura, "i serà decisió del proper govern com seguir amb el projecte". Les obres hauran de corregir els problemes "estructurals" de l'edifici, com la instal·lació elèctrica, i per això caldrà treure les rajoles històriques de l'edifici i torna-les a col·locar. "Serà una feina de formigueta", ha destacat l'alcalde, amb l'objectiu de mantenir l'"essència" de l'espai.  Tot i que en un primer moment Àlex Garrido havia proposat que una part de l'Escola de Música es pogués traslladar al futur Teatre Centre, un cop va parlar amb els professors i l'equip directiu, es va veure que no era una bona idea. "Can Puget és un lloc ideal per acollir l'Escola de Música", ha assenyalat.  El batlle també ha destacat que el nou indret continuarà generant activitat social, cultural i comercial al centre de la ciutat. En els pressupostos que s'aprovaran en el proper ple per l'any 2018, Garrido ha explicat que es contempla una partida per poder iniciar les obres.

Summary: Manlleu traslladarà l'Escola de Música a l'edifici històric de Can Puget a mesura que es vagi condicionant l'espai


La Guàrdia Urbana de Reus ha enxampat un conductor que circulava begut, amb una taxa de 0,91 mg/l d’alcohol en aire espirat, gairebé quatre vegades el límit permès -que és de 0,25. Una patrulla va aturar l’home al carrer d’Uruguai pels voltants de la una de la matinada d’aquest dimecres. El conductor és un veí de l’Espluga de Francolí de 37 anys d’edat. La policia ha instruït diligències judicials per un suposat delicte contra la seguretat del trànsit per conduir sota els efectes de l’alcohol. Posteriorment, cap a les cinc de la matinada, la policia va localitzar un segon conductor begut, un veí de Tarragona de 49 anys, que va donar un positiu en la prova d’alcoholèmia de 0,71 mg/l, el triple del permès. També es van instruir diligències en el mateix sentit.

Summary: Enxampen a Reus un conductor que gairebé quadruplicava la taxa d’alcohol permesa


Diana Krall actuarà el 17 d’octubre a l’Auditori del Fòrum a Barcelona on inaugurarà la 49a edició del Festival Internacional de Jazz. La cantant i pianista presentarà a l’Auditori del Fòrum el seu nou disc 'Turn Up The Quiet' en el marc de la seva pròxima gira 2017-2018. El nou àlbum de l’artista, que sortirà a la venda el pròxim 5 de maig, suposa un retorn al jazz i al gran cançoner americà. Les entrades per aquest concert es podran adquirir a partir d’aquest divendres a través dels portals d’Internet i punts de venda habituals. El preu de les entrades oscil·la entre els 44 i 110 euros, amb despeses de distribució no incloses. Diana Krall ha aconseguit situar vuit àlbums en els primers llocs de la llista Billboard i fins avui ha obtingut 5 premis Grammy i també ha guanyat 9 discos d'or, 3 de platí i 7 multiplatí.

Summary: Diana Krall actuarà el 17 d’octubre a l’Auditori del Fòrum a Barcelona en el marc del Festival de Jazz


Espanya ha anunciat que aturarà la venda d'armes a Turquia per l'ofensiva contra els kurds al nord de Síria. L'encara ministre d'Exteriors, Josep Borrell, ha assegurat que el govern de Pedro Sánchez està "completament a favor" de no vendre més armament a Ankara per aquest atac. "Sens dubte", ha dit Borrell, preguntat sobre si els espanyols se sumaran a l'embargament d'armament anunciat per Alemanya i França. Una resposta a Turquia que es discutirà de manera col·lectiva a la reunió d'aquest dilluns dels ministres d'afers exteriors de la Unió Europea. Borrell, però, ha avisat serà una decisió "de cada estat" perquè el bloc no té competències. "No tenim poders màgics", ha afirmat el candidat a dirigir la diplomàcia europea i presidir les futures reunions de ministres d'exteriors de la UE. De moment, no està sobre la taula l'aplicació de sancions contra el govern de Recep Tayyip Erdoğan, però, segons Borrell, entre els governs europeus impera una "actitud de rebuig total i ferma" a la seva ofensiva. Operació militar Turquia va iniciar dimecres una operació militar al nord de Síria contra les forces kurdes. Poc després que el president dels EUA, Donald Trump, anunciés la retirada de les seves tropes a la frontera que separa Turquia i la zona controlada pels kurds, el president turc, Recep Tayyip Erdogan, va llençar aquesta ofensiva per eliminar una suposada amenaça de les milícies kurdes i repoblar l'àrea amb els refugiats sirians que acull. Davant les crítiques de Brussel·les, Erdogan va amenaçar a la UE amb "obrir les portes" als refugiats, recordant l'acord que van firmar el 2016.

Summary: Espanya aturarà la venda d'armes a Turquia per l'ofensiva contra els kurds al nord de Síria


Els gestors administratius han alertat de la impossibilitat d'aconseguir una cita a les comissaries de policia perquè els ciutadans estrangers puguin renovar la targeta de residència. El procediment no acaba fins que es fa aquest tràmit i, per tant, si no es pot fer abans que caduqui, ja no es podrà renovar de nou. El ponent de la Comissió d'Estrangeria del Col·legi Oficial de Gestors Administratius, Marc Giménez, ha afirmat que la situació ja era molt complicada abans de la paralització de les cites per la covid però ara "és insostenible", ja que s'han de recuperar les anul·lades, la falta que ja hi havia abans i les noves que es necessiten ara. Han alertat també que està proliferant la venda de cites en determinats establiments.  Per als gestors, el número de cites que es publiquen cada dia és "insuficient" i s'esgoten als pocs minuts de publicar-se. Han lamentat també que no se sap quan es publicaran i s'ha d'estar constantment connectat, fins i tot de matinada, per tenir alguna oportunitat d'aconseguir cita.  Paral·lelament, han assegurat que estan proliferant "encara més" la venda de cites prèvies per part d'establiments com locutoris, "que acaparen massivament les poques que hi ha disponibles". Això fa que moltes persones estiguin pagant "important quantitats de diners per aconseguir dia i hora de visita per por a no poder renovar la seva residència, quan aquest és un tràmit gratuït", han apuntat.  Per solucionar la problemàtica, els gestors han proposat deslocalitzar l'assignació de cites ja que hi ha comissaries de poblacions més petites amb millor disponibilitat d'hores, però la normativa no permet que el tràmit es pugui fer fora de la província.  Els gestors han demanat una solució "de xoc" que desencalli aquest col·lapse. Aquest hauria d'incloure l'ampliació dels efectius policials i les oficines on dur a terme els tràmits i que es donin dies de visita a tres mesos vista.

Summary: Gestors  alerten de la impossibilitat d'aconseguir cites perquè els ciutadans estrangers renovin la residència a temps


El president del Cercle d'Economia, Javier Faus, ha demanat al govern espanyol "més claredat" davant la "confusió" al voltant d'algunes mesures per afrontar els efectes de la pandèmia de la covid-19, més inversió i una "estratègia de confiança i predecibilitat". En la intervenció inaugural de la Jornada Econòmica del Cercle, Faus ha avisat que "sense confiança no hi haurà consum" ni tampoc inversió ni turisme i que els escenaris a curt i mig termini per l'economia espanyola "són preocupants" en termes de PIB, desocupació i emergència social. El president del Cercle també ha assegurat que el desig de reobrir l'economia és "legítim" però que s'ha de basar en fets i dades i una estratègia "ben comunicada".  Així mateix, ha dit que enfrontar economia i salut és "fals" i ha apostat per a unes respostes a la crisi ""complexes, humils però pragmàtiques, madurades en la cultura del pacte". Segons el president del Cercle, la primera prioritat ara per sortir de la crisi és "recuperar la confiança" i assolir una seguretat "que mai no podrà ser total, però sí suficient". Per això, s'ha mostrat partidari de trobar "el just equilibri" però "sense pretendre la perfecció" ja que "la seguretat total no existeix". D'altra banda, Faus -que ha fet aquest discurs abans de donar pas als primers ponents de la tarda, el vicepresident de la CE, Valdis Dombroviskis, i la vicepresidenta espanyola d'Assumptes Econòmics i Transformació Digital, Nadia Calviño- també ha reclamat que la desescalada vagi acompanyada d'una major inversió en sanitat "sigui la que sigui" ja que, ha dit, "sempre serà menor al cost real, fiscal i econòmic de tenir una activitat dràsticament reduïda".

Summary: El Cercle d'Economia demana "més claredat" al govern espanyol davant la "confusió" d'algunes mesures contra la covid-19


El líder de la plataforma Barcelona pel Canvi-Cs, Manuel Valls, ha respost directament a l'alcaldable de JxCat, Quim Forn, que "a Espanya no hi ha presos polítics ni exiliats", sinó que "hi ha polítics responsables dels seus actes". Després que Forn durant el seu discurs a la sessió d'investidura de la candidata de BComú, Ada Colau, recordés els líders independentistes presos i els que estan a l'estranger, als quals s'ha referit com a "presos polítics" i "exiliats", Valls ha apel·lat directament a l'alcaldable de JxCat per retreure que hagi utilitzat aquestes paraules. A més, l'exprimer ministre francès ha demanat a Colau, a qui ha permès amb tres vots de la seva candidatura que sigui de nou alcaldessa, que estigui "a l'alçada" i ha negat que el seu suport a la candidata dels comuns sigui fruit d'una "operació d'Estat" dels "poderosos".

Summary: Valls: "Senyor Forn, a Espanya no hi ha presos polítics ni exiliats, hi ha polítics responsables dels seus actes"


El coordinador general del PPC, Xavier García Albiol, ha acusat el president de la Generalitat, Carles Puigdemont, de "deslleial" i ha apostat perquè l'Estat recuperi competències a Catalunya com la gestió dels ports si continuen les males relacions. "Jo el que demanaré al govern d'Espanya si l'actitud del president Puigdemont segueix essent la mateixa –que espero que no- és que respongui amb contundència i recuperi el control de competències estratègiques com el port de Barcelona o el de Tarragona", ha assenyalat Albiol en declaracions als mitjans aquest diumenge a Badalona (Barcelonès). "Es va cedir a la Generalitat però potser seria millor que la recuperés l'Estat vista l'actitud del Govern", ha recordat el coordinador general del PPC, que també ha exigit a Puigdemont que deixi de "buscar culpables a 600 quilòmetres" de la seva "inacció política".

Summary: El PPC aposta perquè l'Estat recuperi competències com la gestió dels ports si continua la "deslleialtat" del Govern


L'alcalde de Salou, Pere Granados, ha demanat a Renfe que els trens entre Tarragona i Barcelona tinguin origen i final a l'estació de Salou-PortAventura. D'aquesta manera, segons Granados, s'optimitzarien recursos i es millorarien els serveis dels usuaris salouencs, ja que no caldrien trens llançadora fins a la capital tarragonina. "Aquest canvi és el més raonable i no comportaria cap perjudici per als usuaris de tren de Tarragona", ha afirmat l'alcalde. Així mateix, ha afegit que la "nova programació del servei permetria eliminar trens llançadora, suposant un estalvi important de trens, temps i recursos". Ara, l'ajuntament resta a l'espera de la resposta dels responsables de Renfe.

Summary: L'alcalde de Salou demana a Renfe que els trens entre Tarragona i Barcelona arribin fins a l'estació de Port Aventura


El celler Castell del Remei, del grup Tomàs Cusiné, fa una aposta per potenciar l'enoturisme i incrementar d'aquesta manera els 60.000 visitants que rep anualment aquesta la històrica finca, situada al terme municipal de Penelles (Noguera). Castell del Remei té marxa una inversió que superarà el milió d'euros per remodelar durant el pròxim any l'actual celler per poder habilitar un centre d'interpretació i d'acollida de visitants i una botiga a les seves instal·lacions, a més d'actuacions de millora en l'àmbit paisatgístic . D'altra banda, el grup de cellers de Tomàs Cusiné (Castell del Remei, Cérvoles, Tomàs Cusiné i Cara Nord) vol donar un pas endavant cap a les pràctiques respectuoses amb el medi ambient i, en aquest sentit, es fixa com a objectiu que en l'horitzó 2020 la totalitat de les seves vinyes estiguin certificades com a ecològiques. A la vegada, el grup vitivinícola ha dedicat aquest any 10 hectàrees de vinya del Vilosell (Garrigues) a cultiu biodinàmic per tal d'avalar-ne els resultats. El grup Tomàs Cusiné està duent a terme diferents actuacions al Castell del Remei per potenciar les visites al celler. En concret, està duent a terme una remodelació del celler, amb 600 metres quadrats nous, per tal d'habilitar un espai d'acollida de visitants i un centre d'interpretació, que serveixi per donar a conèixer els més de dos segles d'història d'aquesta finca. Les obres, que està previst que s'allarguin prop d'un any i que suposen una inversió superior al milió d'euros, també inclouen actuacions en l'àmbit paisatgístic, també pensades per afavorir les visites. A més, l'explotació vitivinícola situada al municipi de Penelles també compta en les seves instal·lacions amb un restaurant, que l'any passat va elaborar 23.000 menús i els jardins del qual acullen festes, celebracions, aplecs i activitats diverses que atreuen centenars de persones durant l'any.  Amb  l'aposta per l'enoturisme, els cellers de Tomàs Cusiné busquen donar a conèixer paisatges i entorns privilegiats a les comarques de Lleida, alhora que "donar notorietat a les marques i cellers", segons ha ressaltat Tomàs Cusiné, enòleg i propietari del grup. Cal recordar que aquest també compta amb el Vilosell Wine Hotel, un petit hotel-boutique i casa rural condicionat per donar allotjament als visitants que busquen una experiència enoturística en aquesta localitat de les Garrigues.  Aposta per les pràctiques sostenibles en el cultiu de la vinya Al marge del tema turístic, dins el seu Pla estratègic per al 2020, el grup Tomàs Cusiné també fa una aposta ferma per l'ecologia i, és que, enfortir el binomi ecologia-turisme dins els cellers "respon a la demanda cada cop més creixent del client internacional on el grup destina més de la meitat de la seva producció", segons ha remarcat Cusiné.  El grup vitivinícola es fixa com a repte que al 2020 totes les seves vinyes segueixin pràctiques respectuoses amb el medi ambient i estiguin certificades com a ecològiques i, per tant, que la pràctica totalitat dels seus vins també ho siguin. Actualment, el grup ja compta amb 60 hectàrees certificades i l'objectiu és arribar a les 165 en propietat en aquest període. Per això, Cusiné també emplaça els pagesos que produeixen per als seus cellers a donar aquest pas. A la vegada, el grup Tomàs Cusiné ha destinat enguany 10 hectàrees de vinya al terme del Vilosell al cultiu biodinàmic, amb les necessitats i especificitats que aquest comporta per tal d'avaluar-ne els resultats, segons ha explicat Tomàs Cusiné.    El grup de cellers de l'enòleg Tomàs Cusiné engloba les empreses Castell del Remei (Penelles), Tomàs Cusiné (el Vilosell), Cérvoles (la Pobla de Cérvoles), les tres dins la DO Costers del Segre, a més de Cara Nord (Poblet i el Masroig), a la DO Conca de Barberà. Durant el 2017, el grup va produir 1,2 milions d'ampolles, un 20% de la DO Costers del Segre, en un segment de mercat Premium. D'aquestes, unes 700.000 ampolles corresponen al Castell del Remei; 300.000, a Tomàs Cusiné; unes 100.000, a Cérvoles, i les 100.000 restants, a Cara Nord.

Summary: Castell del Remei inverteix més d'un milió d'euros en adequar les seves instal·lacions per atreure més visitants


L'Ajuntament de Tortosa revocarà definitivament la medalla d'or de la ciutat al rei emèrit Joan Carles I arran de la seva fugida per la difusió d'alguns dels escàndols de corrupció que ha protagonitzat. La decisió ha comptat amb el vot favorable de disset dels 21 regidors de la corporació, inclosos els del principal partit de govern, JxCat, així com els de Movem Tortosa, ERC i la CUP, a l'oposició. El PSC, soci minoritari del govern, s'ha abstingut fent una aferrissada de l'actuació del govern espanyol i de la "monarquia parlamentària". Tot i l'ampli acord per retirar els honors, la proposta d'ERC de substituir del nomenclàtor de la ciutat els noms relacionats amb la monarquia, que s'ha votat a banda, no ha acabat prosperant. El ple ha acordat debatre lo moció de presidència que l'alcaldessa, Meritxell Roigé, va anunciar a principis d'agost, conjuntament amb la que havia presentat el grup municipal d'ERC, més àmplia i contundent en els termes. Ha estat de fet, el primer tema a debat just després de la presa de possessió de Sergi Arnau com a nou regidor de la CUP al consistori. Roigé ha justificat la decisió de la retirada de la medalla, un dels màxims honors que concedeix el consistori tortosí, en el context de la fugida del rei emèrit i les informacions sobre els escàndols de tràfic d'influències o evasió de capitals, entre d'altres. Una actuació, ha precisat, que resulta "incompatible" amb aquest reconeixement, atorgat per unanimitat del ple el 10 de juny de 1996 i lliurada deu dies després en una vista del monarca a la ciutat.  També, ha afegit l'alcaldessa, per l'actuació de Joan Carles I vers la reivindicació de Catalunya de "decidir la seva vinculació amb Espanya", lluny del seu suposat paper de mediador en la vida política. La moció presentada pels republicans anava encara més enllà. El portaveu de la formació, Xavier Faura, ha acusat el monarca emèrit de fugir per evitar l'acció de la justícia i l'ha acusat d'haver acumulat una fortuna de més de 2.000 milions d'euros, citant informacions periodístiques, fent de comissionista de contractes d'obres o venda d'armes. Li ha retret també haver defraudat en comissions a la Hisenda Pública 50 milions d'euros, "deu vegades més del que li reclamaven a Messi", ha precisat. ERC també ha exigit reprovar el president del govern espanyol, Pedro Sánchez, i la vicepresidenta Carmen Calvo, exigint-los donar explicacions per la fugida i a investigar la corrupció denunciada al voltant del rei emèrit. Per últim, els republicans posaven sobre la taula revocar "totes les consideracions" de la ciutat cap a la família reial i la monarquia espanyola, especialment el canvi de denominació d'espais públics del municipi, com els Jardins del Príncep o la plaça d'Alfons XII.  El PSC defensa la monarquia L'alcaldessa i el seu grup han acceptat votar a favor el gruix de la moció dels republicans a canvi de deixar al marge i votar de forma diferenciada la qüestió dels canvis al nomenclàtor de la ciutat. Per la seva banda, els socis de govern socialistes, encapçalats pel primer tinent d'alcalde, Enric Roig, ha carregat contra Faura i ERC. Tot i anunciar la seva abstenció a la proposta de l'alcaldessa, Roig ha considerat que la moció dels republicans era innecessària i buscava la "confrontació" enmig d'una "situació d'emergència sanitària, social i econòmica".  El portaveu socialista ha defensat l'actuació del govern estatal, la presumpció d'innocència del rei emèrit i, fins i tot, ha confrontat la seva fugida amb la marxa a l'exili dels polítics independentistes. Finalment, en un exercici dialèctic de risc, ha argumentat que "defensar una Espanya republicana no es contradiu amb el fet pràctic del fet polític constitucional d'una monarquia parlamentària" a l'estat espanyol, amb el "consens" d'un "pacte constitucional" que, ha afegit, hauria portat "els anys més llargs de democràcia i llibertat a Espanya dels últims dos segles". Finalment, amb l'abstenció dels tres regidors dels socialistes i el vot en contra del regidor de C's, la proposta de retirar la medalla ha acabat prosperant en els termes que plantejaven l'alcaldessa i en la major part del text presentat pels republicans –contra la qual ha votat el PSC-. Per contra, la votació diferenciada pel canvi del nomenclàtor de la ciutat, substituint les referències monàrquiques, no ha pogut tirar endavant pels vots de JxCat, els seus socis del PSC i C's, sumant onze regidors davant els deu d'ERC, Movem Tortosa i la CUP que donaven suport a la mesura. Distincions a alts càrrecs franquistes Precisament, el portaveu de Movem Tortosa, Jordi Jordan, en tot moment favorable a les tesis d'ERC de reprovar la conducta del rei emèrit, ha instat el govern municipal a actuar de forma decidida per revisar els honors i distincions concedits pel consistori, "almenys durant l'època contemporània", creant una comissió al respecte. Com a exemple, ha recordat que la medalla d'or també va ser concedida al governador civil falangista de Tarragona i voluntari de la División Azul, Francisco Labadie.  Per la seva banda, el regidor de la CUP, Sergi Arnau, ha instat també el consistori a "no esperar casos de corrupció" per procedir a la retirada imminent de la simbologia franquista de la ciutat, en referència al monument feixista al mig del riu Ebre.

Summary: L'Ajuntament de Tortosa revoca la medalla d'or de la ciutat al rei emèrit Joan Carles I arran de la seva fugida


La sala Hiroshima de Barcelona arrenca la seva 5a temporada el proper 30 de setembre i ho farà amb una programació reduïda de 15 espectacles, contextualitzats amb diverses activitats paral·leles, que busquen apropar el treball artístic al públic general i que permetran presentar els artistes des d'una perspectiva més completa. El 50% de la programació serà de caràcter internacional i 9 de les 15 propostes estaran dirigides per dones. A més, l'espai oferirà als seus artistes residències de creació i proposarà dues produccions pròpies. La sala encara la nova temporada amb un nou model que, segons els seus promotors, té com a objectiu "alliberar-se dels criteris quantitatius d'algunes subvencions que dificulten mantenir els estàndards de qualitat i posen en risc projectes independents com aquest".  El nou format preveu trobades amb l'artista, un programa de tallers i workshops relacionats amb les peces, presentacions obertes de treballs en procés de creació i una primera versió de l'escola de l'espectador, que vol familiaritzar el públic general amb les noves dramatúrgies.  Alhora, Hiroshima renova la seva aposta per dues artistes associades que ja van passar per la sala. El resultat d'aquest treball associat serà una coproducció internacional i una producció pròpia. La sala proposa també un projecte de creació a dos artistes locals que fins ara no havien treballat junts.  Els seus responsables asseguren que durant les últimes quatre temporades la sala s'ha convertit en un espai "clau" per al sector de la dansa contemporània i de les noves escenes, a més d'esdevenir "un referent per a la creació emergent a nivell internacional".Enguany, a més,  un 50% de la programació serà de caràcter internacional i 9 de les 15 propostes estaran dirigides per dones.  Els artistes i companyies programats aquesta temporada a Hiroshima són: Oona Doherty, Núria Guiu, Sònia Gómez + David Climent + Pere Jou, Federica Porello, Pol Jiménez, Sol Escobar, Christos Papadopoulos / Leon and Wolf Dance Company, Chiara Bersani, Teatro Praga, Aina Alegre, Raquel Gualtero, Clara Furey + Peter Jasko, Albert Arribas + Francesc Cuéllar i Arno Schuitemaker. En col·laboració amb el Mercat de les Flors, Hiroshima arrenca amb 'Hope Hunt & The Ascension into Lazarus' de la jove coreògrafa Oona Doherty (Irlanda del Nord). Continuant la seva missió d'acompanyament artístic i de suport a la creació en residència, Hiroshima ha triat aquesta temporada 5 projectes en residència. Entre ells hi ha la nova peça d'Arno Schuitemaker. D'altra banda i en col·laboració amb el Festival Salmon i Graner centre de creació presentarà 'Gentle unicorn' de la italiana Chiara Bersani.

Summary: La sala Hiroshima arrenca la cinquena temporada amb una programació reduïda de 15 espectacles


Els Premis GAC – XII Nit del Galerisme entregaran el Premi Honorífic – Fundació Banc Sabadell a la trajectòria artística a Àngels Ribé  (Barcelona, 1943), i el Premi Honorífic - Fundació Banc Sabadell a la trajectòria com a galerista a Fernando Pinós (Barcelona, 1947). Els guardons s'entregaran el pròxim 5 de juny al Centre de Cultura Contemporània de Barcelona (CCCB) seguits d'una festa al Museu d’Art Contemporani de Barcelona (MACBA). Els premis honorífics s'atorguen a un artista consagrat amb una trajectòria professional destacable que  hagi repercutit de forma positiva en el galerisme català i a una galeria d'art catalana fundada amb anterioritat a 1980 amb una trajectòria consolidada i rellevant. A través d'un comunicat, Mònica Ramon, presidenta del comitè organitzador dels Premis GAC, ha assenyalat que els premiats honorífics d’enguany "són el testimoni de dues grans trajectòries" que volen reconèixer. Àngels Ribé, ha indicat, és considerada "una de les artistes més significatives de les pràctiques conceptuals a Catalunya i Fernando Pinós és un apassionat de l’art que, amb esforç i molta dedicació, ha fet una lloable carrera com a galerista. Avui és considerat un dels millors experts en el modernisme fins el punt de culminar un somni: crear el 2010 el Museu del Modernisme de Barcelona". Els artistes que anteriorment han rebut el guardó honorífic dels GAC són: Frederic Amat (2018), Perejaume (2017), Sean Scully (2016),Susana Solano (2015), Alfons Borrell (2014), Antoni Muntadas (2013), Richard Hamilton (2012), Jaume Plensa (2011) i Antoni Tàpies (2010).

Summary: L'artista Àngels Ribé i el galerista Fernando Pinós seran homenatjats als Premis GAC 2019


Set instal·lacions es veuen amenaçades per l'ordre de tancament del govern espanyol en quedar-se fora de la llei un cop esgotada la concessió ACN Barcelona.-El Departament de Territori i Sostenibilitat ha presentat una al·legació a la modificació de la Llei de costes que ha obert el govern perquè els clubs de vela puguin tenir una superfície màxima de 700 metres davant el requisit actual, que exigeix com a molt només en siguin 300, un fet que amenaça la supervivència de fins a set instal·lacions a curt termini un cop han esgotat la concessió. Paral·lelament, la Generalitat també ha proposat que els clubs històrics que hagin de renovar la concessió puguin fer-ho sigui quina sigui la seva superfície actual, tal com l'executiu espanyol ho va permetre fer amb els locals de restauració el 2014; i que els 300 metres quadrats màxims es puguin flexibilitzar i 300 puguin ser per a activitats nàutiques i 300 per a activitats socials. En cas que aquestes al·legacions no siguin ateses, la Generalitat no descarta assumir la gestió de les concessions d'aquestes instal·lacions. Segons ha assenyalat aquest dijous el conseller de Territori, Damià Calvet, després de reunir-se amb el president de la Federació Catalana de Vela, Xavier Torres, la combinació de totes les al·legacions podria salvar la "totalitat dels clubs", tot i que, ha afegit, "sempre hi hauria ajustaments a fer" i caldria analitzar cada cas "un a un" i "colze a colze" amb els mateixos clubs i la federació. Els set clubs que veuen amenaçada la seva activitat són els de Pineda de Mar, Calella, Vilassar de Mar, el Bétulo de Badalona, Castelldefels, Cubelles i Torredembarra; a més del de Calella, al Maresme, que ja ha hagut de tancar, segons ha detallat el conseller en la roda de premsa posterior a la trobada. Calvet ha defensat la funció "social i esportiva" dels clubs de vela en aquests municipis costaners i ha dit que cada un d'ells presenta una casuística diferent. Actualment, hi ha 68 clubs nàutics federats, 32 dels quals són de platja, i hi ha 40.000 persones federades. Totes les instal·lacions estan regides per normes estatals, concretament una llei del 2013 però que l'any següent es va veure superada per un reglament que incloïa els 300 metres quadrats com a superfície màxima. Cinc anys abans, al 2008, la Generalitat i l'Estat van acordar la transferència de la gestió de la tramitació de les concessions, com els clubs i restaurants, mitjançant una partició, segons la qual els clubs anteriors a aquella data encara dependrien de l'Estat i els posteriors de Territori i Sostenibilitat. D'altra banda, el conseller de Territori i Sostenibilitat ha denunciat la "inacció de l'Estat" i ha lamentat que això "ha condicionat el futur d'aquests clubs". "Des de la Generalitat volem revertir aquesta situació i garantir l'activitat", ha manifestat Calvet. El conseller ha recordat que han mantingut trobades amb el Ministeri de Transició Ecològica que no han obtingut resultats i que el 15 d'abril passat va enviar una carta a la ministra reclamant-li "respostes o una reunió". El president de la Federació Catalana de Vela, Xavier Torres, ha avisat que els clubs de vela es troben en una "situació crítica" i "d'alt risc". Torres ha dit que aquestes instal·lacions són "l'accés al gran poliesportiu del mar" i que a través d'elles s'han aconseguit 19 medalles olímpiques en les darreres dècades, a més de donar accés a "la cultura de mar". A més, ha subratllat que a banda de la vela també s'hi practiquen altres activitats, com les subaquàtiques o el rem, i ha ressaltat la importància de la seva vessant "social" i de "relació amb els municipis. Amb tot, Torres ha afirmat que amb la introducció d'un període d'al·legacions que ha obert el govern espanyol és el "bon moment" i una "gran oportunitat". "No hi ha excuses per canviar el reglament i fer un canvi com en els locals de restauració", ha insistit.

Summary: La Generalitat demana que els clubs de vela a la platja puguin disposar d'una superfície màxima de 700 metres quadrats


Els Bombers han extingit les flames en pocs minuts i no s'han produït ferits ACN Barcelona.-L'incendi d'un vehicle ha obligat a tallar aquest divendres al matí el Túnel del Cadí per l'acumulació de fum, segons ha informat el Servei Català de Trànsit. El foc ha començat quan passaven uns minuts de dos quarts de nou del matí i al voltant de les nou l'incendi ja estava extingit. Tot i així, la gran acumulació de fum interromp el trànsit de vehicles per aquest punt mentre es fan tasques de ventilació i, segons Trànsit, no es fan desviaments alternatius en aquest punt de la C-16. Quant a l'afectació viària, s'ha acumulat un quilòmetre de retencions en sentit nord. L'incident no ha causat ferits i fins al lloc s'hi han desplaçat cinc dotacions dels Bombers de la Generalitat.  Es tracta del segon sinistre de característiques similars en les darreres hores després que aquesta matinada l'incendi d'un bus urbà en un túnel de la Ronda Litoral, a la Vila Olímpica, hagi fet tallar el trànsit durant pràcticament tota la nit sense que tampoc constin ferits.

Summary: Tallat el túnel del Cadí per l'incendi d'un vehicle


El Govern de la Generalitat ha acceptat la renúncia de l'expresidenta del Parlament, Núria de Gispert, a la Creu de Sant Jordi que ha fet pública aquest dilluns al vespre a través d'una carta oberta publicada a 'El Punt Avui'. De Gispert afrontava així la polèmica generada per haver retuitat una piulada en què es comparava porcs amb polítics com Inés Arrimadas o Enric Millo. La consellera de la Presidència i portaveu del Govern, Meritxell Budó, ha confirmat a Twitter que l'executiu ha rebut la carta de De Gispert, i ha afirmat que el Govern "li agraeix la renúncia" en un gest que "l'honora i avala la seva trajectòria de compromís" amb les institucions de Catalunya. Cal recordar que De Gispert va fer la polèmica piulada dos dies després de ser proposada per a les Creus Sant Jordi, i tot i que havia demanat disculpes i havia esborrat el tuit, no havia aconseguit esmorteir del tot les veus que demanaven que se li retirés la distinció. Davant d'aquest fet, l'expresidenta del Parlament de Catalunya afirmava al text publicat a 'El Punt Avui' que la Creu de Sant Jordi ha d'estar "allunyada" de tota polèmica i que per això havia decidit posar-la a disposició del Govern de Quim Torra.

Summary: El Govern accepta la renúncia de De Gispert a la Creu de Sant Jordi


El Banc Sabadell va tancar un centenar d'oficines físiques a l'Estat durant el 2018, segons ha explicat el president de l'entitat, Josep Oliu, en una atenció als mitjans aquest dimecres a Alacant. Oliu ha explicat que han fet els tancaments de forma "discreta" i serà un procés "progressiu" que s'anirà seguint "any rere any". Fonts de l'entitat han remarcat que la reducció d'oficines no es fa seguint cap pla de tancament i no han comportat acomiadaments. "Cada any projectem números però no hi ha decisions tancades al 100%", ha dit el conseller de Banc Sabadell, Jaume Guardiola, a la roda de premsa prèvia a la junta d'accionistes. Guardiola ha remarcat que és una "tendència natural" que s'anirà "accelerant" a mida que els clients es relacionin més amb el banc a través de plataformes tecnològiques, i no presencialment.  Guardiola ha dit que el ritme de tancament el marcarà la tendència d'ús d'eines digitals i la competència. De fet, l'altre gran banc català, Caixabank, va anunciar l'any passat que tancaria més de 800 oficines fins al 2021. "No crec que veiem processos molt radicals en una entitat, serà un procés continu. La profunditat el temps l'anirà dient", ha dit el conseller delegat del banc, que no ha volgut donar xifres per a aquest any. Els tancaments tindran més impacte en els grans nuclis urbans

Summary: El Banc Sabadell preveu reduir oficines arreu de l'Estat de forma "progressiva" després de tancar-ne un centenar el 2018


La Fundació Vila Casas ha presentat aquest dijous la nova programació al Museu d'Escultura Contemporània Can Mario de Palafrugell (Baix Empordà). A la sala gran, hi ha una trentena d'escultures aspirants al premi anual que  atorga la institució (dotat amb 15.000 euros) i que enguany està dedicat a aquesta disciplina. "És una mostra amb estils molt diferents i obres de gran qualitat que donen una visió general de les arts del país", ha explicat la responsable de comunicació de la fundació, Natàlia Chocarro. Aquest dissabte es donarà a conèixer el guanyador i ha avançat que es tracta d'un autor que no és conegut per al públic general. Les altres dues propostes de la nova programació són 'Hiberticer', una mostra fotogràfica on es contraposen els paisatges del nord i sud a Catalunya, obra de Salvi Dané, Rita Puig-Serra i David Bestué, i 'Ànima' de Cristina Batllori, feta a base de cartró reciclat.

Summary: Una selecció eclèctica d'escultures, fotografia de paisatge i l'"ànima" del cartró reciclat, les noves propostes a Can Mario


La portaveu del PP al Congrés, Cayetana Álvarez de Toledo, ha acusat el PSOE de pretendre impulsar un govern espanyol de la sedició en buscar l'acord per la investidura amb ERC. En roda de premsa, ha lamentat que els socialistes posin "en mans d'un delinqüent", en al·lusió al líder d'ERC, Oriol Junqueras, les claus de l'executiu espanyol. Així, ha sostingut que els líders polítics empresonats per l'1-O van ser condemnats penalment pels tribunals i que ara són "políticament amnistiats" per part del líder del PSOE, Pedro Sánchez, per tal de mantenir-se al poder. Álvarez de Toledo ha dit que el PP no s'abstindrà per facilitar una investidura per conformar un govern de Sánchez de la mà "d'ERC, Bildu i companyia"  perquè seria "masoquista" i "nefast" pels interessos d'Espanya. "Suposaria la dissolució de l'Estat i la derrota de la nació espanyola", ha afegit.

Summary: Álvarez de Toledo diu que el PSOE vol impulsar un govern de la "sedició" i insisteix en el 'no' a la investidura


Fins ara, estaven en situació de provisionalitat ACN Barcelona.-El Govern ha acordat atorgar als ajuntaments de l’Espluga de Francolí i Castellterçol la concessió definitiva per a la prestació del servei de radiodifusió sonora en ones mètriques amb modulació de freqüència de caràcter municipal, la qual restarà substituïda per un règim de gestió directa amb el dret d’utilitzar l’espai radioelèctric corresponent i subjecta al compliment de les previsions contingudes al títol III de la Llei 22/2005, de 29 de desembre. L’acord de Govern resol aquestes concessions, que fins ara restaven en situació de provisionalitat, atenent que correspon al Govern atorgar aquestes concessions, i que les instal·lacions de les emissores esmentades s'adiuen als respectius projectes aprovats al seu dia, a les especificacions tècniques d'aplicació, han superat la inspecció preceptiva i han obtingut de l’administració competent l’autorització de la posada en servei.

Summary: Atorgades les concessions definitives de les emissores d'FM a l'Espluga de Francolí i Castellterçol


La Marató de TV3 i Catalunya Ràdio ja supera els 5,5 milions d'euros, concretament s'han recaptat fins les deu de la nit 5.502.068 euros, l'última actualització del marcador. La 25a edició del programa solidari està dedicada a la lluita contra l'ictus i les lesions medul·lars i cerebrals traumàtiques. Segons el Departament de Salut, l'ictus és la primera causa de mort entre les dones i la tercera entre els homes. De fet, a Catalunya, una de cada sis persones patirà un ictus al llarg de la vida. Per ajudar a la recerca i conscienciar la ciutadania, la Marató –presentada per Ramon Pellicer i Helena García Melero- dedica més de 17 hores de programació ininterrompuda amb actuacions musicals en directe, entrevistes i reportatges especials. Paral·lelament, arreu del territori s'han programat més de 3.300 activitats esportives, lúdiques i culturals per tal de recaptar fons.

Summary: La 'Marató' de TV3 ja supera els 5 milions i mig d'euros


El president de la Generalitat, Quim Torra, ha reaccionat a la decisió del titular del jutjat d'instrucció número 13 de Barcelona que investiga l'1-O de sol·licitar al TSJC que investigui el vicepresident del Govern, Pere Aragonès, i també els diputats d'ERC Josep Maria Jové i Lluís Salvadó. En un missatge a Twitter, Torra dona suport a Aragonès: "Estimat vicepresident, serens, tranquils i orgullosos". En el mateix missatge a la xarxa social, el president de la Generalitat afegeix: "Guanyarem perquè som al costat correcte de la història. I perquè no acceptarem cap sentència en aquesta causa general contra els drets civils i el dret a l’autodeterminació de Catalunya".

Summary: Torra dona suport a Aragonès: "Guanyarem perquè som al costat correcte de la història"


Els Mossos d'Esquadra van denunciar penalment el passat 30 de juny un home de 51 anys i veí de Canyelles per circular a 196 km/h amb la seva motocicleta per la C-32 a Castelldefels. La infracció va ser detectada als volts de les 10 del matí en un control de velocitat instal·lat per una patrulla de trànsit al quilòmetre 42,6 de la C-32, un tram limitat a 100 km/h. Els agents van obrir diligències penals i el conductor va ser citat a comissaria per tal de declarar sobre els fets. A més a més, els agents van comprovar que la Inspecció Técnica de Vehicles (ITV) estava caducada motiu pel qual també va ser denunciat administrativament. L’actuació s’emmarca dins del dispositiu PREMOT, que les unitats de trànsit de tota Catalunya porten a terme per tal de prevenir els accidents de trànsit de motocicletes.

Summary: Denunciat penalment el conductor d'una motocicleta per circular a 196 km/h per la C-32 a Castelldefels


El TNC estrena el proper 17 de gener ‘Afanys d’amors perduts’, una de les comèdies més refinades i celebrades de William Shakespeare. Al capdavant de la producció hi ha Pere Planella, veterà director d’escena que enguany celebra 50 anys en l’ofici. Planella dirigeix una versió d’Afanys d’amors perduts’ adaptada per ell mateix amb Roger Cònsol, i amb un repartiment encapçalat per Pep Anton Muñoz, Sara Espígul, Arnau Puig i Peter Vives. L’obra es podrà veure fins el 24 de febrer a la Sala Petita del TNC, i segons el teatre l’estrena s’espera amb ganes perquè ja s’han venut un 74% de les entrades.  ‘Afanys d’amor perduts’ és una obra de William Shakespeare, amb direcció de Pere Planella, traducció de Salvador Oliva i adaptació de Roger Cònsul i Pere Planella. L’obra passa per ser una de les comèdies més celebrades i enginyoses de Shakespeare sobre l’amor i la raó. L’argument de la comèdia parteix del jurament fet pel rei de Navarra i tres dels seus cavallers d’allunyar-se dels plaers mundans durant tres anys, per dedicar-se exclusivament a l’estudi. Fins i tot han prohibit que s’acosti cap dona a menys de mil milles de la cort. Però aviat els visitarà una ambaixada de la princesa de França, i tres de les seves dames, amb l’objectiu de recuperar uns territoris en litigi a l’Aquitània. Així, el rei de Navarra i els seus tres nobles es veuran abocats a enfrontar-se als manaments de Cupido, el Príncep de les rimes de l'amor, els laments i els sospirs.  Pere Planella, cofundador del Teatre Lliure i de Zitzània Teatre, celebra aquesta temporada el cinquantè aniversari com a director escènic, i ho fa dirigint una de les comèdies més refinades de Shakespeare, coetània d’‘El somni d’una nit d’estiu’ i ‘Romeu i Julieta’.

Summary: Pere Planella porta al TNC els ‘Afanys d’amor perduts’ de William Shakespeare


La policia de Londres, Scotland Yard, ha informat en un comunicat que no ha localitzat "cap sospitós, ni proves de trets ni víctimes" a l'estació d'Oxford Circus, desallotjada aquest divendres a la tarda després d'un "incident" en què els agents han respost com si es tractés d'una possible alerta terrorista. La policia ha anunciat minuts després que ja ha acabat els escorcolls i que tota la gent que s'havia tancat en edificis propers ja pot sortir. El metro, que havia quedat temporalment paralitzat en les estacions cèntriques d'Oxford Street i Bond Street, ja torna a circular amb normalitat.

Summary: ACTUALIZACIÓ:Scotland Yard no localitza "cap sospitós ni proves de trets ni víctimes" en l'inicident a Oxford Circus


Borrell: Espanya no permetrà que la seva ambaixada es converteixi en un centre d’activisme polític” ACN Madrid.-El ministre d’Exteriors, Josep Borrell, ha assegurat aquest divendres que l’Estat limitarà les activitats polítiques de l’opositor Leopoldo López, que es va refugiar dimarts a la residència de l’ambaixador espanyol a Veneçuela després del cop d’Estat fallit que va protagonitzar juntament a l’autonomenat president interí de Veneçuela Juan Guaidó. En declaracions des de Beirut, Borrell ha insistit que l’Estat no té cap intenció de lliurar López a les autoritats veneçolanes malgrat l’ordre de detenció dictat pel Tribunal Suprem d’aquest país pel trencament del règim d’arrest domiciliari. Alhora, però, “Espanya no permetrà que la seva ambaixada es converteixi en un centre d’activisme polític”, i per això activarà una limitació de les activitats de López.   Borrell ha recordat que López no ha demanat asil polític “perquè no ho pot demanar”, ja que d’acord a la legislació espanyola només es pot demanar quan s’està en territori espanyol, i la residència de l’ambaixador no ho és. López és ara per ara com a “hoste o acollit”, i això, segons Borrell, “implica també una limitació de la seva activitat política”.  Segons Borrell, malgrat que López fins ara ha fet aquesta activitat política i aquest dijous va tenir una trobada amb la premsa, “a partir d’ara això serà regulat d’acord amb les condicions que s’establiran a la seva estança”.  En aquest sentit, Borrell ha expressat la “confiança” que en aquestes condicions “Veneçuela respectarà la immunitat diplomàtica del territori de l’ambaixada espanyola”. “Es prendran les mesures oportunes per regular la seva activitat”, ha dit el ministre.

Summary: L’Estat limitarà les activitats polítiques de Leopoldo López


Un jove de 19 anys ha caigut des d'un segon pis, d'una alçada d'uns 10 metres, quan intentava saltar d'un edifici a un altre per fugir dels Mossos d'Esquadra a Figueres. Una patrulla de paisà, que feia patrullatge per la ciutat, va veure el jove cap a tres quarts de dotze del migdia d'aquest dilluns i li va donar l'ordre d'aturar-se perquè tenia diverses ordres judicials pendents. Ell, però, va fer cas omís i va arrencar a córrer per diferents carrers de la població. Quan va arribar a l'alçada del carrer Romans, es va enfilar al segons pis d'un edifici. Tot i que els agents van mediar per convèncer-lo perquè baixés, el jove va acabar intentant fugir passant a un edifici veí però va relliscar i va caure. Com a resultat de la caiguda, va impactar contra la vorera i va patir una hemorràgia al cap. Els agents van activar els serveis d'emergències mèdiques, que el van traslladar en helicòpter a l'hospital de la Vall d'Hebron.  El jove, de 19 anys i d'origen colombià, tenia dues ordres de detenció pendents dictades pel Jutjat de Menors i una ordre d'esbrinament de domicili d'un altre jutjat gironí.  Quan la patrulla dels Mossos d'Esquadra que anava de paisà el va veure, cap a tres quarts de dotze del matí, li va donar l'alto per fer les comprovacions pertinents. Llavors, el jove va arrencar a córrer fins a arribar al carrer Romans. A l'alçada del número 11, es va enfilar fins al segon pis d'un edifici.  El jove no va fer cas a les advertències dels agents, que el van intentar convèncer perquè baixés. Per continuar la fugida, va intentar passar a la mateixa planta d'un edifici veí però va relliscar i es va precipitar contra la vorera des d'una alçada d'uns 10 metres.  Com a conseqüència de la caiguda, va patir un cop fort al cap i una hemorràgia. Els agents dels Mossos d'Esquadra van activar el Sistema d'Emergències Mèdiques. Finalment, els sanitaris el van traslladar en helicòpter fins a l'hospital de la Vall d'Hebron per avaluar les lesions. El jove, però, ja està ingressat a planta en observació i no es tem per la seva vida.

Summary: Un jove cau des d'uns 10 metres quan intentava saltar d'un edifici a un altre per fugir dels Mossos a Figueres


Hi ha 318 positius més respecte d’ahir, 177 diagnosticats el dia previ, i situa el total en 240.978 ACN Madrid .-El Ministeri de Sanitat registra 27.134 morts per coronavirus a Espanya, un més que el total d’ahir. Segons l’últim informe del ministeri, en els últims set dies a tot l’estat espanyol han mort 52 persones per la malaltia, 21 de les quals a Castella i Lleó, 10 a Astúries i 7 a Catalunya. En relació al nombre de positius confirmats Sanitat els xifra en 240.978, 318 més respecte del total d’aquest dijous i 177 diagnosticats el dia previ. D’aquests, 94 corresponen a la comunitat de Madrid, 22 a l’Aragó i 19 a Catalunya. En els últims set dies, hi ha hagut 162 noves hospitalitzacions i 14 ingressos en UCI. Segons l’últim informe de Sanitat, hi ha hagut 5.555 diagnosticats per covid-19 en els últims 14 dies, i 2.177 en la darrera setmana. Amb inici de símptomes durant la última setmana, n’hi ha hagut 249 i 985, en els últims 14 dies.  A Catalunya, el total de positius confirmats per proves diagnòstiques suma 59.182, 19 diagnosticats el dia previ. 2.067 s’han confirmat en els últims 14 dies i 638, en l’última setmana. Per inici de símptomes, 336 en van començar a tenir fa 14 dies i 69, en la darrera setmana.  Madrid és la comunitat amb més nous casos diagnosticats el dia previ (94), seguida de l’Aragó (22) i Catalunya (19). Hi ha cinc comunitats sense cap nou cas confirmat i vuit amb menys de cinc casos.  Pel que fa a les defuncions, Catalunya acumula des que va començar la pandèmia 5.587, 7 en l’última setmana. A Castella i Lleó n’hi ha hagut 21, a Astúries 10 i a Extremadura 5. Hi ha vuit comunitats sense cap decés en l’última setmana i vuit en tenen menys de sis.  En relació als ingressos en UCI, des que va començar la pandèmia n’hi ha hagut 11.432, 14 en l’última setmana. També hi ha hagut des de l’inici de l’epidèmia 124.244 hospitalitzacions, 162 en els darrers set dies.  Sanitat ha inclòs també a l’informe el personal sanitari infectat. Des que va començar la pandèmia n’hi ha hagut 51.482, 1.155 des de l’11 de maig, 392 en els últims 14 dies. D’aquests, Catalunya en concentra 133 i Madrid 65.  Més detecció  El director del Centre de Coordinació d’Alertes i Emergències Sanitàries, Fernando Simón, ha explicat que les xifres continuen sent bones i que el nombre de casos sospitosos continua baixant. En aquest sentit, ha explicat que hi ha hagut uns 57.000 casos sospitosos en la última setmana. Dels detectats en atenció primària, s’han fet proves a un 86% dels casos i en l’àmbit hospitalari, a un 90%. A més, ha detallat que només el 8% dels contactes estrets de casos confirmats han desenvolupat simptomatologia (94).  La xifra total de morts “congelada” En relació a les dades de morts, ha admès que la xifra total està “congelada” des de fa deu dies i que al total només s’hi afegeixen les dades del dia anterior perquè s’estan “revisant” les sèries de dades. De fet, Simón ja va admetre a principis de setmana que la xifra total es podria enfilar fins als 28.000 un cop es revisin totes les dades pendents i s’actualitzin les sèries.  També ha dit que “l’excés” de 43.000 morts respecte de l’any passat no poden atribuir-se al coronavirus perquè hi pot haver múltiples factors associats i ha insistit que molts països tenen els mateixos problemes amb la qual cosa fer comparacions a hores d’ara, és “prematur”.  “Esforç” per reduir el risc d’importació de casos  Sobre l’entrada de casos importats, Simón ha admès que a mesures que s’obrin les fronteres podran entrar casos importats, que “s’intentaran controlar perquè tenim un sistema sòlid”. Malgrat això, ha admès que suposarà un “esforç” important pels serveis de salut intentar reduir els “riscos d’importació”.

Summary: Sanitat registra 27.134 morts per coronavirus a Espanya, un més que ahir i 52 en els últims set dies


La presidenta del grup de Cs a l'Ajuntament de Barcelona, Luz Guilarte, ha acusat aquest dijous l'alcaldessa de la ciutat, Ada Colau, de no gestionar bé la crisi del Mobile World Congress. Al seu parer, la "falta de lideratge de Colau segueix perjudicant els interessos dels barcelonins". "Un govern eficient gestiona amb previsió i rapidesa qualsevol contratemps, quelcom que en el cas del MWC no ha succeït", ha sentenciat la regidora, que ha reconegut que la suspensió del congrés dels mòbils suposa un "dur cop" per a Barcelona.

Summary: Cs acusa Colau de no gestionar bé la crisi del MWC


Els alumnes del Guillem Catà i cantaires de la Coral Infantil de les Escodines es posen sota les ordres de Kazushi Ono Els joves actuaran aquesta setmana amb l'Orquestra Simfònica de Barcelona i Nacional de Catalunya (OBC) a l'Auditori de Barcelona. El reputadíssim director d'orquestra japonès Kazushi Ono ha dirigit aquest dilluns un dels darrers assajos dels alumnes d'ESO de l'institut Guillem Catà i cantaires de la Coral Infantil de les Escodines que actuaran aquesta setmana amb l'Orquestra Simfònica de Barcelona i Nacional de Catalunya (OBC) a l'Auditori de Barcelona. Interpretaran una obra de 15 minuts, creada per Arnau Tordera, component del grup Obeses, titulada "Illa Esperança". "És un exemple de la força de la música i de la humanitat", ha assegurat Ono en acabar l'assaig. La iniciativa forma part del projecte "Et toca a tu", impulsat per l'Auditori, busca potenciar la música com a eina d'inclusió social.  La presència d'Ono ha causat una gran expectació en els joves, que l'esperaven impacients mentre enllestien els darrers assaigs de la seva interpretació. Durant 30 minuts han pogut gaudir de posar-se sota les ordres del mestre. “Ha estat un moment únic”, reconeix Chaymae Belaraibi, alumna del Guillem Catà i participant en el programa. La jove, de 13 anys  té el seu moment de solista en la peça. “He pujat més d'una vegada damunt d'un escenari però mai en una situació com aquesta", assegura "Et toca a tu" és un projecte musical de l'Auditori de Barcelona on participen entitats socioculturals que treballen amb la música per a la integració social a barris amb alts índex d'immigració. Elisenda Carrasco, assessora vocal dels alumnes d'ESO de l'institut Guillem Catà i cantaires de la Coral Infantil de les Escodines, reconeix la importància de la música. "Treballar la veu és com treballar l'ànima", afirma. I "Et toca a tu" posa la música al servei de "nens que no tenen experiència coral i viuen en entorns que potser no són massa favorables a aquesta educació vocal", afegeix.  Enguany, "Et toca a tu" arriba a la seva setena edició però, per primera vegada, les actuacions dels grups participants no s'aglutinaran en un únic concert, sinó que compartiran cartell amb la programació de l'OBC. Christine de Lacoste, violista de l'Orquestra Simfònica de Barcelona i Nacional de Catalunya i que no s'ha volgut perdre l'assaig amb el mestre Ono, assegura que es tracta  "d'un intercanvi molt maco, ells ens poden fer preguntes i veuen que és un lloc normal".  Des de l'auditori, Sonia Gainza, responsable del programa afegeix, però, que l’experiència és per a ambdues bandes: "És important pels nois, però també perquè el públic conegui aquests projectes i gaudeixin de la música que ens oferiran", diu.  L'actuació dels manresans durarà 15 minuts i s’inclourà en el concert "Centenari Bernstein de l’OBC" dels propers 16, 17 i 18 de febrer. Es preveu l'assistència de prop de 6.000 persones entre els tres passis.

Summary: Alumnes del Guillem Catà de Manresa i cantaires de la Coral Infantil de les Escodines es posen sota les ordres de Kazushi Ono


El president del PP, Pablo Casado, ha qualificat "d'indecent" que el govern espanyol "humiliï" Espanya "forçant" l'Advocacia General de l'Estat a desmarcar-se de la Fiscalia i no acusar de rebel·lió els "colpistes". D'aquesta manera, a través d'un missatge al seu compte de Twitter, el líder dels populars ha reaccionat al fet que demà divendres l'Advocacia tingui previst acusar els líders independentistes de sedició i malversació, però no de rebel·lió. "Sánchez està inhabilitat per seguir al capdavant del govern i ha de convocar eleccions ja", ha afegit Casado.

Summary: Casado veu "indecent" i una "humiliació" que l'Advocacia de l'Estat no acusi de rebel·lió els "colpistes"


Entre el 23 de maig i el 31 de juliol, 470 famílies han presentat la sol·licitud de subvenció contra la pobresa energètica a Reus. Els ajuts es destinaran a famílies que es troben en situació de necessitat socioeconòmica per atendre les despeses de subministraments elèctric i de gas. Aquest any el termini de presentació de peticions s'ha ampliat d'un mes a sis mesos i es tancarà el 30 de novembre. En la convocatòria també s'han fet canvis per aconseguir més eficiència i responsabilitat en el consum de l'energia elèctrica i de gas. L'Ajuntament de Reus compta amb una partida pressupostària de 143.000 euros ampliable per fer-ne front. Es pagarà un import màxim per cada factura, quedant exclosos els imports per recàrrecs, interessos i costos de demora que s'hagin pogut generar. Els imports de la subvenció aniran dels 45 euros de màxima mensual als 60 euros, segon els membres de la untat familiar. L'any passat es pagava l'import total de la factura.  L'import de la subvenció serà una part de les factures que es presentin del consum dels mesos de desembre del 2016 al març del 2017, tots dos inclosos. Enguany només es pagarà directament al beneficiari de la subvenció la factura de subministrament de llum i gas que ja estiguin pagades. L'any passat es van realitzar pagaments tant al beneficiari de la subvenció com directament al proveïdor o subministrador del servei, depenent si estaven o no pagades les factures. Per poder optar a la subvenció, els sol·licitants hauran residir i estar empadronats a Reus amb una antiguitat mínima de dos anys consecutius, i han de ser immediatament anteriors a la data de la sol·licitud. La unitat de convivència no podrà superar uns llindars de renda que van des dels 7.967,73 euros anuals per famílies d'un membre a 12.748,37 euros anuals per famílies de quatre membres o més. Una de les novetats de la convocatòria d'enguany és que la persona que sol·licita la subvenció es compromet a assistir al Servei d'Assessorament Energètic o als Tallers d'eficiència energètica en els 30 dies següents a la sol·licitud. També s'ha creat un punt d'assessorament energètic obert a tothom. Amb cita prèvia, a partir del mes de setembre, es podrà consultar les possibilitats que té cadascú de reduir la despesa i millorar en l'ús dels subministraments.

Summary: Gairebé mig miler de famílies demanen la subvenció a Reus contra la pobresa energètica


L'eurocomissari d'Economia, Paolo Gentiloni, ha assegurat aquest dilluns que confia "plenament" que el govern espanyol presentarà un pla de reformes "fort i ambiciós" en les pròximes setmanes. Després de la reunió de l'Eurogrup, Gentiloni ha confiat que Espanya presentarà el pla "fort que es necessita" per tal de rebre els fons europeus per a la recuperació. Després de la reunió dels ministres de Finances, el president de l'Eurogrup, Paschal Donohoe, ha descartat un retorn "immediat" de les regles fiscals i ha apostat per mantenir el suport a l'economia. Pel que fa a l'aixecament de la suspensió de les regles fiscals, Donohoe ha dit que encara no s'ha començat el debat sobre quin ha de ser el calendari i els indicadors. En la trobada, que s'ha fet per videoconferència, els ministres d'Economia han debatut les prioritats que han d'incloure els plans dels estats per rebre el finançament del pla econòmic per rellançar l'economia, malgrat que la legislació encara no s'ha aprovat. A més, l'Eurogrup ha adoptat el programa de treball fins al juny del 2021. El pla estableix la implementació "efectiva" i "sostenible" de política econòmica i fiscal que doni suport a la recuperació i al creixement, així com el "reforç" de la Unió Bancària, l'euro digital i el seu paper internacional.   D'altra banda, l'Eurogrup també ha escollit l'holandès Frank Elderson per substituir el luxemburguès Yves Mersch com a membre del Comitè Executiu del Banc Central Europeu.

Summary: Brussel·les confia "plenament" que Espanya presentarà un pla de reformes "fort i ambiciós"


Ha col·locat 965 MEUR en obligacions a 8 anys a un interès més baix i 1.018 MEUR en títols a 10 anys amb una rendibilitat més alta ACN Barcelona.-El Tresor Públic ha col·locat aquest dijous 4.526 milions d'euros en bons i obligacions a tres, vuit, deu i trenta anys. En els primers, el Tresor ha deixat enrere els interessos negatius i ara haurà de tornar a pagar una rendibilitat del 0,043% davant el -0,027% de la darrera subhasta, el 21 de setembre, coincidint en el temps amb la resposta del president de la Generalitat, Carles Puigdemont, al segon requeriment que li va fer el president del govern espanyol, Mariano Rajoy. En els bons amb venciment el 2021, s'han captat 1.807 MEUR dels 2.947 MEUR que havien sol·licitat els inversors, que han reduït la seva demanda ja que la ràtio de cobertura ha passat de 2,63 en la darrera emissió a 1,38 aquest dijous. Pel que fa els títols amb venciment el 2025, el Tresor ha captat 965 milions d'euros amb un tipus mig de l'1,124%, inferior a l'1,360% de la darrera subhasta de les mateixes característiques, el passat 21 de setembre. La ràtio de cobertura també ha estat inferior, amb un 1,48 davant l'1,81 de l'anterior subhasta. Per últim, el Tresor ha col·locat 1.018 milions d'euros, a un interès mig de l'1,627%, superior a l'1,540% que la darrera subhasta de les mateixes característiques, el 7 de setembre i amb una demanda lleugerament superior; i 735 milions d'euros en obligacions a 30 anys, amb un tipus mig del 2,874% davant el 2,775% de l'anterior subhasta, també el 21 de setembre del 2017. En aquest cas, la demanda ha augmentat i la ràtio de cobertura ha passat de 2,775 a 2,874. En total, el Tresor ha col·locat 4.526 milions d'euros, que es troben a la franja mitja de l'objectiu marcat, entre 4.000 i 5.000 milions d'euros, dels 6.886 que havien sol·licitat els inversors.

Summary: El Tresor torna a pagar pels bons a tres anys


La naviliera Medkon Lines oferirà, a partir del mes de febrer, un nou servei regular de transport marítim de contenidors entre el Port de Tarragona i Turquia. L’empresa turca ha escollit les instal·lacions portuàries tarragonines per instal·lar la seva base d’operacions a l’estat espanyol, a través de la seva agència Medkon Iberia SL. Segons informa l’Autoritat Portuària, l’acord pretén acostar les empreses i la indústria de la zona d’influència del Port de Tarragona al mercat turc, i afavorirà l'elevat volum d'intercanvi comercial existent amb Turquia. El nou servei directe a Turquia s'iniciarà l’1 de febrer amb un vaixell amb capacitat per a 300 Teu, amb un temps de trànsit de 6 dies i una periodicitat de 10 dies, la qual cosa el converteix amb el servei de contenidors amb el temps de trànsit més ràpid del mercat. Addicionalment als ports turcs, aquest servei farà escala també a Bizerte (Tunísia), Misurata (Líbia) i Alger (Algèria). Per a les indústries del hinterland del Port de Tarragona, aquest nou servei contribuirà de manera destacada, no només en la millora de la seva competitivitat, sinó també a una important reducció de les emissions de CO2 per l'estalvi significatiu de la distància recorreguda en el transport terrestre.

Summary: La naviliera turca Medkon Lines instal·la al Port de Tarragona la seva base d’operacions a l’Estat


El Ple del Tribunal Constitucional ha desestimat, per unanimitat, el recurs d'inconstitucionalitat presentat per la Generalitat Valenciana contra el Fons de suficiència global inclòs en la Llei de pressupostos generals de l'Estat per a 2016 (LPGE). La sentència rebutja que vulneri el principi de seguretat jurídica ni la garantia de la prestació dels serveis públics fonamentals, i tampoc la LOFCA. Els pressupostos estatals incloïen l'aportació de 1.329 milions d'euros de la Generalitat Valenciana a la resta de comunitats.

Summary: El TC avala el finançament de la Generalitat Valenciana i l'obligació d'aportar 1.329 MEUR a l'estat


Efectius del Sistema d’Emergències Mèdiques (SEM) i dels Bombers han rescatat amb helicòpter, poc abans de les sis de la tarda, una noia que ha resultat ferida greu després de caure d’unes roques a la cala Bramant, a Llançà (Alt Empordà). Segons han informat els Bombers, la noia, de 24 anys, s’ha fet un cop al cap i ha caigut marejada a l’aigua. El SEM l’ha tret del mar i posteriorment el GRAE l’han extret de la cala i l’han dut a un lloc des d’on l’han pogut evacuar en helicòpter a l’Hospital de Figueres. En els treballs de salvament també hi han participat dues unitats terrestres dels Bombers i una ambulància del SEM.

Summary: Ferida greu una noia després de caure d’unes roques en una cala de Llançà


El document està sent debatut entre els seus membres i s'espera un desenllaç abans de l'estiu ACN Barcelona.-La direcció d'ETA ha plantejat en un document la dissolució definitiva de l'organització en considerar que el seu "cicle i funció" ha arribat al seu punt final, segons publica aquest dijous el diari 'Gara'. El desenllaç d'aquesta proposta, que compta amb una alta participació en el debat entre els membres de l'organització, s'espera que sigui abans de l'estiu i que les votacions es duguin a terme en la seva globalitat perquè el resultat sigui inequívoc i d'aplicació immediata. El document emplaça a prendre la iniciativa "sense esperar res ni ningú" i diu que correspon a la direcció d'ETA "tancar el temps de conflicte armat i les situacions relacionades". En el document, redactat a l'abril del 2017, també consta que "el final de cicle resulta cada vegades més evident, i a conseqüència de les decisions preses, ja s'ha produït en gran part. El final de l'estratègia político-militar va marcar l'inici del final del cicle de l'organització", afirma.

Summary: La direcció d'ETA planteja la dissolució de l'organització


El nombre d'hipoteques constituïdes a Catalunya en el mes de març s'ha situat en 4.574 contractes, cosa que suposa el 26,18% més que al març de l'any passat, segons ha publicat aquest dimarts l'Institut d'Estadística espanyol. Aquesta xifra de 4.574 hipoteques al març és la xifra més gran registrada en aquest mes des de l'any 2011. La mitjana de preu per contracte hipotecari a Catalunya es va situar en 135.412 euros, amb un increment del 2,8% en relació amb al març de l'any passat i encadena 10 mesos seguits d'augments de la mitjana de preu. En el conjunt de l'estat espanyol, el nombre d'hipoteques al març va sumar 27.720, el 20,18% més. La mitjana de preu per pis hipotecat ha quedat al març en 114.469 euros, el 6,38% més que fa un any.  Per demarcacions, a Barcelona el nombre d'hipoteques signades al març es va situar en 3.441 contractes, el 28,68% més que el mateix mes de l'any passat i suposa registrar la xifra més alta d'hipoteques en aquest mes de març des de l'any 2011.  La mitjana de preu per pis hipotecat a Barcelona va quedar al març en 144.684 euros, amb un increment del 0,58% en relació amb el març del 2016 i encadena com en el cas de Catalunya 10 mesos seguits d'increments d'aquesta mitjana per pis.  Girona A Girona, el nombre d'hipoteques que es van signar al març van sumar 537 contractes, el 30,66% més que al març del 2016. Aquesta xifra d'hipoteques al març a Girona de 537 contractes és la mes alta registrada en aquest mes des del 2012.  La mitjana de preu per pis hipotecat a Girona va quedar al març en 127.084 euros, el 8,09% més que al març de l'any passat i encadena cinc mesos d'increments.  A Lleida les hipoteques cauen al març En el cas de les comarques de Lleida, el nombre d'hipoteques signades en aquesta demarcació al març va sumar 171 hipoteques, el 3,39% menys que al març de l'any passat.  En relació amb la mitjana de preu per pis hipotecat a Lleida al març va quedar en 93.684 euros, el 9,6% més que al març de l'any passat.  Tarragona Finalment, a Tarragona el nombre d'hipoteques al març es va situar en 425 contractes, el 17,08% més que al març de l'any passat.  La mitjana de preu per pis hipotecat a Tarragona va ser de 87.654 euros, el 8,55% més que al març de l'any passat.

Summary: El nombre d'hipoteques al març creix un 26% en relació amb el mateix mes de l'any passat